Rune Lund (EL), 2006-05-30:
Jeg synes ærlig talt, det er virkelig pinligt, at vi ikke kan få svar fra udenrigsministeren på de spørgsmål, vi stiller fra Enhedslistens side.
Det er jo klart, at der ikke er tale om et brud på folkeretten, og at der ikke ændres noget ansvar, hvis Danmark nægter at deltage i fælles operationer, hvis der ikke er garanti for, at fangerne ikke bliver udsat for tortur, forsvinden, død eller andre menneskerettighedskrænkelser, og der er heller ikke noget galt i, at man udbeder sig en kopi af en liste over de fanger, som er blevet taget til fange ved en sådan operation.
Jeg mangler et svar fra udenrigsministeren: Hvorfor kan der ikke blive svaret, at det, som forsvarsministeren sagde, var forkert?
Det burde være ligefremt, nemt og ligetil, for det var forkert, men jeg synes i virkeligheden, at den attitude, som udenrigsministeren dermed viser, er den samme attitude, som vi har set hele vejen i forbindelse med Irakkrigen.
Det er en attitude, der siger: Ikke se, ikke høre, ikke lytte, bare køre derudad.
Vi har set, hvordan en ulovlig konflikt i Irak, en oliekrig for at forsvare USA’s interesser i Mellemøsten og på globalt plan, har ført til, at den danske regering sammen med Dansk Folkeparti på det snævrest mulige flertal gik i krig i Irak – en krig, som var ulovlig;
det har bl.a. FN’s generalsekretær, Kofi Annan, sagt.
Vi har set, hvordan den krig har ført til død og ødelæggelse, og nu mere end 3 år efter kan vi se, hvordan situationen på ingen måde er blevet bedre.
Tværtimod er den bare blevet værre.
Vi har set, hvordan økonomien er gået i stå; vi har set, hvordan drab på tilfældige civile sker hver eneste dag; vi har set, hvordan der foregår tortur under det irakiske indenrigsministerium; og vi har set, hvordan militser, som er styret og kontrolleret af det irakiske indenrigsministerium, foretager drab på tilfældige, uskyldige civile.
Vi tror virkelig, at USA og de andre koalitionspartnere overholder alle de internationale regler, der skal overholdes.
Når vi så finder ud af, at de regler ikke er blevet overholdt, siger udenrigsministeren og regeringen: Jamen vi er sikre på, at alle de mennesker, som har begået disse krænkelser, nok skal blive straffet og nok skal komme for en domstol.
Men når vi så ser, at det heller ikke sker, kommer den reaktion, som er kommet fra både udenrigsministeren og også fra statsministeren i andre sammenhænge, hvor vi har haft disse sager oppe i Folketingssalen: Ingen kommentarer!
Der er ikke noget svar, og det er så også det, vi har oplevet i dag i forbindelse med Enhedslistens ændringsforslag.
Det er meget, meget pinligt.
Det er en meget, meget dårlig behandling af Folketinget, og jeg synes, det er en uværdig behandling af et ændringsforslag til et beslutningsforslag, som sender danske soldater ud i verden, så deres liv bliver sat på spil.
Vi har ikke engang en regering, som ønsker at tage Folketingets behandling af et sådant beslutningsforslag alvorligt.
Men alt dette ændrer ikke på, at den virkelighed, vi ser i Irak i dag, er en virkelighed i kaos og en virkelighed, som ikke går imod det bedre.
Det ændrer ikke ved, at det er et faktum, og det, der står tilbage efter den debat, vi har haft her i Folketinget i dag, er stadig, at de udenlandske troppers tilstedeværelse er en del af problemet og ikke en del af løsningen.
Hermed sluttede forhandlingen.